ПРИЛОГ

Додатни опис појединих мера

из Акционог плана за спровођење регионалне инвестиционе реформе

за период од 2019. до 2020. године

ОПЕРАТИВНА АКТИВНОСТ 1.1.3.

Анализа раскорака за улазак инвестиција ће укључивати свеобухватни преглед прописа, а којима треба утврдити законска ограничења за улазак и успостављање страних директних инвестиција. Овом активношћу се остварује неколико циљева, то:

1) повећава се транспарентност за стране инвеститоре кроз поједностављивање приступа информацијама - ажурирани попис законских препрека за улазак инвестиција који пружа јединствен извор у коме се наводе ограничења, чиме се олакшава процес одлучивања за потенцијалне инвеститоре и за инвеститоре који су већ присутни и који желе да прошире постојеће пословне делатности у Републици Србији;

2) пружа се јасна слика о постојећем нивоу рестриктивности и помаже се у формулисању инвестиционе политике. Овај преглед прописа омогућава сагледавање постојећих правних препрека за улазак инвестиција, те олакшава анализу да ли постојећи ниво рестриктивности одражава жељену инвестициону политику, односно пружа основу за потенцијалне реформе;

3) добијају се смернице за израду анекса будућих међународних споразума о инвестицијама у којима се наводи списак неусаглашених мера (NCM)[[1]](#footnote-1);

4) олакшава се процес приступања Европској унији - израђен свеобухватан списак законских препрека за улазак инвестиција помаже у усаглашавању са захтевима из Поглавља 3 правних тековина Европске уније што у крајњем исходу доводи до испуњења критеријума за приступање.

Област примене анализе у материјалном погледу

Област примене анализе у материјалном погледу укључује следећа начела, и то:

1) забрана дискриминације[[2]](#footnote-2) - обезбеђивање да се, кроз прописе, ни непосредно, ни посредно, не врши дискриминација у корист домаћих инвеститора ни у корист било које стране привреде у односу на друге стране привреде[[3]](#footnote-3);

2) поједностављење законодавних и административних процедура - поређење са чланицама Европске уније и/или државама/економијама са повољнијим инвестиционим процедурама;

3) захтеве у погледу учинка - предвидети да ниједна привреда не захтева од страних инвеститора да задовоље одређене прецизиране циљеве у погледу њихових учинака у привреди земљи домаћина.

Сви случајеви у којима се одређеним прописом крши неко од претходно наведених начела, сматрају се законском препреком за улазак страних инвеститора, па их стога треба приказати у виду списка како би се повећала транспарентност. Ово не значи да такве прописе треба и нужно мењати или стављати ван снаге, јер могу садржати важне циљеве политике, па се у тим случајевима могу ревидирати у светлу тога да ли се датим прописом заиста постиже намеравани циљ.

Област примене анализе у материјалном погледу заснована је на основним гаранцијама које су уопштено предвиђене у међународним споразумима о инвестицијама (МСИ) регулисаним прописима којима се уређују инвестиције. То је слично анализи која се спроводи при изради такозваног додатка са неусаглашеним мерама (*NCM*)[[4]](#footnote-4), па се стога и списак који се добија као резултат анализе може користити за израду тог додатка кроз прилагођавање специфичним обавезама које је дата привреда преузела у том МСИ.

Област обухвата анализе

У зависности од расположивих ресурса и капацитета у одређеној привреди, ову анализу је могуће спровести на различите начине. Ове могућности се разликују по томе да ли анализа укључује правне инструменте од републичког до локалног нивоа (по дубини) и да ли укључује преглед хоризонталних прописа или је усмерена на одређене секторе (по ширини). Секторска анализа може бити корисна ако је, на пример, за одређени сектор прелиминарном анализом утврђено да је нарочито затворен или нетранспарентан, или ако су поједини сектори одређени као сектори од стратешког значаја.

Важан фактор који утиче на то која је област обухвата анализе одговарајућа за привреду је доступност дигиталне, претраживе базе података којом су обухваћени сви релевантни закони и прописи. Постојање такве базе података у великој мери олакшава приступ релевантним законима и прописима и њихову идентификацију. Штавише, други фактор који утиче на област обухвата којим се делотворно може управљати је до које мере су ресорна министарства и органи у датом сектору укључени и колико доприносе овом прегледу.

Списак,који је резултат ове анализе, и који би могао да буде у формату *Excel* документа, треба да укључује, на пример, следеће области за сваку меру:

|  |  |  |  |  |
| --- | --- | --- | --- | --- |
| **#** | **Сектор** | **Конкретна начела** | **Мере** | **Опис** |
| 1 | Грађевинске услуге | Забрана дискриминације | уредба Владе | Максимално власништво над страним капиталом од 49% |

1) Сектор - привредни сектор на који се мера примењује. Сектори би се могли класификовати према међународним класификацијама, на пример, према Међународној стандардној индустријској класификацији свих привредних активности (ISIC)[[5]](#footnote-5), или према некој националној класификацији;

2) Конкретна начела - начела која су некомпатибилна са мером укљученом у списак;

3) Мера - закон или пропис који је или би могао бити некомпатибилан са датим начелом;

4) Опис - објашњење због чега је наведена мера некомпатибилна са датим начелом.

Излазним резултатом у облику *Еxcel* документа би се омогућила примена функције разврставања или коришћење функције филтера, па тиме и олакшало његово коришћење за различите намене, као што је израда додатка са неусаглашеним мерама за одређени МСИ, или за поређење ограничења у одређеним секторима са другим привредама ЗБ6.

ОПЕРАТИВНА АКТИВНОСТ 2.1.3.

Процедуре за успостављање пословања привредних субјеката које треба објавити на сајту „Инвестирајте у ЈИЕ” између осталог укључују и:

-процедуре за регистрацију различитих врста привредних субјеката (ортачко друштво, друштво са ограниченом одговорношћу, акционарско друштво, предузетник, огранци, представништва, итд.);

-претходна регистрација (потврда назива, резервисање назива);

-врсте пореза (порез на додату вредност, порез на добит, порези и доприноси за запослене, итд);

-процедуре у локалним самоуправама;

-упис права својине (провера постојања заложних права, плаћање пореза на имовину, пријава власништва);

-добијање прикључка за електричну енергију (одобрења, дозволе, инспекције, обавештења, уговори о снабдевању);

-отварање банковног рачуна;

-пријављивање запослених (социјално осигурање, здравствена заштита),

-прибављање свих осталих лиценци или дозвола које су специфичне за одређене секторе.

За сваку процедуру треба пружити следеће детаљне информације, и то:

-институције укључене у дату процедуру, и начин њиховог учешћа;

-излазни документи који су резултат успешног обављања процедуре;

-неопходни документи за процедуру;

-процењени трошкови за процедуру;

-процена укупног трајања процедуре;

-прописи којима је уређена процедура,

-све додатне корисне информације.

ОПЕРАТИВНА АКТИВНОСТ 2.2.1.

Захтеви у погледу регистрације привредних субјеката који ће бити поређени укључују:

1) могући облици пословних ентитета, као и посебни захтеви за њих и кораци при њиховој регистрацији;

2) висина накнада за регистрацију;

3) повезани поступци код јавних бележника;

4) минимални захтеви у погледу капитала,

5) неопходност прибављања специфичних дозвола или потврда (област заштите животне средине, здравља),

6) подношење докумената.

ОПЕРАТИВНА АКТИВНОСТ 3.1.1.

Област анализе чине следеће одредбе међународног споразума о инвестицијама, и то:

1) Обим примене МСИ

* област примене пре пословног настањивања наспрам после пословног настањивања,
* дефиниција инвестиције,
* дефиниција инвеститора,
* одредба о ускраћивању погодности,
* временски обухват.

2) Стандарди третмана

* третман нације,
* третман најповлашћеније нације,
* минимални стандард третмана,
* експропријација,
* заштита од штрајка,
* пренос средстава.

3) Више руководство

4) Захтеви у погледу учинка

5) Равнотежа између заштите инвестиција и уређивања јавне политике

* изузеци и ограничења,
* упућивање на право уређивања,
* здравље и животна средина,
* стандарди у области рада,
* корпоративна друштвена одговорност,
* корупција.

6) Транспарентност

7) Решавање спорова

* између држава,
* решавање спорова између инвеститора и држава (*ISDS*).

8) Остале одредбе

* одредба о суброгацији,
* одредба о непостојању изузећа,
* кровна одредба,
* одредбе о временском ограничењу важења.

ОПЕРАТИВНА АКТИВНОСТ 3.2.1.

Овом анализом обухваћено је следеће:

* дефинисање инвестиције/инвеститора,
* пружање поштеног и једнаког поступања,
* могућност и лакоћа преноса средстава,
* средства за решавање спорова која су расположива у Републици Србији.

ОПЕРАТИВНА АКТИВНОСТ 4.1.1.

Наведена активност подразумева следеће:

* идентификовање профила притужби инвеститора;
* утицај притужби на инвеститоре;
* постојећи механизми за решавање притужби;
* институционална и правна анализа којом су обухваћене надлежности релевантних институција и правни оквир за инвестиције и спорове;
* идентификовање правних измена које могу бити потребне за успостављање и операционализацију механизма за управљање притужбама.

Наведена анализа служи као основа за развијање препорука за одговарајући механизам подношења притужби, који је део правног система у Републици Србији. Ове препоруке треба додатно потврдити кроз процес консултација са заинтересованим странама из јавног и приватног сектора.

1. Међународни споразуми о инвестицијама у којима се користи приступ негативног списка обично укључују, у виду анекса, списак свих прописа који представљају препреке за стране инвеститоре који нису у складу са општим обавезама из датог међународног споразума о инвестицијама. Ове препреке се називају неусаглашеним мерама. Привреде као што су САД, Канада или Јапан користе приступ негативног списка у међународним споразумима о инвестицијама које закључују, што захтева састављање додатка са неусаглашеним мерама. [↑](#footnote-ref-1)
2. У међународним споразумима о инвестицијама, забрана дискриминације је гарантована као национални третман (НТ), којим се обезбеђује да ниједна привреда на врши дискриминацију у користи сопствених инвеститора, и третман најповлашћеније нације (НПН), којим се обезбеђује да ниједна привреда не врши дискриминацију у корист једне стране привреде над осталим страним привредама. [↑](#footnote-ref-2)
3. Овим се искључује дискриминација на основу чињенице да се инвеститорима из различитих економија могу доделити различита права или гаранције због постојања међународних споразума о инвестицијама, али је она ограничена на дискриминацију кроз домаће законе и друге прописе. [↑](#footnote-ref-3)
4. Видети фусноту 1. [↑](#footnote-ref-4)
5. Видети Међународни стандард индустријске класификације свих привредних активности (*ISIC*) 4. ревизија, Уједињене нације, Њујорк, 2008, линк: <https://unstats.un.org/unsd/publication/seriesM/seriesm_4rev4e.pdf> [↑](#footnote-ref-5)